ሰሜን ዕዝ በአስተማማኝ ቁመና ላይ እንደሚገኝ መከላከያ ሚኒስቴር አስታወቀ
በቅርቡ በጠቅላይ ሚኒስትር ዓብይ አህመድ (ዶ/ር) በተደረገላቸው ጥሪ የአገር መከላከያ ሠራዊትን ከተቀላቀሉት ከፍተኛ ወታደራዊ መኮንኖች አንዱ የሆኑት ሌተና ጄኔራል ባጫ ደበሌ፣ ባለፈው ሳምንት በትግራይ ልዩ ኃይል ጥቃት የተፈጸመበት ሰሜን ዕዝ በአስተማማኝ ቁመና ላይ እንደሚገኝ አስታወቁ፡፡የአገር መከላከያ ሚኒስቴር ማክሰኞ ኅዳር 1 ቀን 2013 ዓ.ም. እንዳስታወቀው፣ ሌተና ጄኔራል ባጫ የሰሜን ዕዝ የጦር ክፍሎችን ከሽራሮ እስከ ዛላንበሳ ድረስ በአካል ተገኝተው ጎብኝተዋል፡፡ በጉብኝታቸውም የጦር ክፍሎቹ ዝግጁነት በጥሩ አቋም ላይ እንደሚገኝ ማስታወቃቸው ተመልክቷል፡፡ጄኔራል ባጫ በሠራዊቱ ውስጥ የነበሩ ትግርኛ ተናጋሪዎች በሕወሓት አመራሮች ሦስት ተልዕኮዎች ተሰጥተዋቸው እንደነበርና ተልዕኮዎቹም ሠራዊቱን ከውስጥ ማፍረስ፣ ሠራዊቱን መውጋትና የማዘናጊያ ሽምግልና ማከናወን እንደነበር ማስታወቃቸው ተገልጿል፡፡‹‹ሠራዊቱን ከውስጥ ለማፍረስ የሰሜን ዕዝን የሬዲዮ መገናኛ አዲስ አበባ በሚገኘው የመገናኛ ኃላፊ አማካይነት ወደ እነሱ አዙረዋል። ከመከላከያ ሚኒስቴርና ጦሩ እርስ በርሱ እንዳይገናኝ አድርገዋል። በዚህም የሠራዊታችንን የወር ደመወዝና ቀለቡን ወስደውበታል፣ አዛዦችንም አፍነዋል፤›› ማለታቸውን የመከላከያ ሚኒስቴር መግለጫ ያስረዳል።ሠራዊቱ ይህ ሁሉ ድርጊት ከተከናወነበት በኋላ ተዋግቷቸው ጀግንነት መፈጸሙን፣ ውጊያው ከክልሉ ልዩ ኃይል ጋር ብቻ እንዳልነበረና በዛላንበሳ፣ በሽራሮ፣ በራማ፣ በፆረና፣ እንዲሁም በሌሎች ቦታዎች የኦነግ ሸኔ አባላት ዓርማቸውን ይዘው አብረው ሠራዊቱን እንደወጉት ሌተና ጄኔራል ባጫ በሰጡት መግለጫ አስታውቀዋል።ከሽራሮ እስከ ዛላንበሳ ድረስ ያሉት ሁሉም  የሰሜን ዕዝ የጦር ክፍሎች በአሁኑ ጊዜ በጥሩ የዝግጁነት አቋም ላይ መገኘታቸውን በማረጋገጥ፣ በሥፍራው የጦር ኃይሎች ምክትል ጠቅላይ ኤታ ማዦር ሹም ሌተና ጄኔራል አበባው ታደሰ ሠራዊቱን እየመሩ እንደሚገኙ አክለዋል፡፡ ሌተና ጄኔራል አበባው በጠቅላይ ሚኒስትሩ ጥሪ ሰሞኑን የአገር መከላከያ ሠራዊትን መቀላቀላቸው ይታወሳል።